Bekendtgørelse om tilskud til institutioner for erhvervsrettet uddannelse og andre skoler og institutioner til lærepladsopsøgning og vejledning af elever og lærlinge samt formidling af uddannelsesaftaler

I medfør af § 12 c, stk. 7, i lov om Arbejdsgivernes Uddannelsesbidrag, jf. lovbekendtgørelse nr. 1075 af 10. august 2023, fastsættes:

**§ 1.** Arbejdsgivernes Uddannelsesbidrag udbetaler på statens vegne tilskud til institutioner for erhvervsrettet uddannelse og andre skoler og institutioner til lærepladsopsøgning og vejledning af elever og lærlinge om oplæring- og beskæftigelsesmuligheder.

**§ 2.** Arbejdsgivernes Uddannelsesbidrag udbetaler på statens vegne tilskud til institutioner for erhvervsrettet uddannelse og andre skoler og institutioner for formidling af uddannelsesaftaler med arbejdsgivere, der ikke har haft en uddannelsesaftale med en elev eller lærling i de seneste 5 år.

**§ 3.** Tilskud jf. §§ 1 og 2 ydes for institutionens elever og lærlinge, der indgår og påbegynder uddannelsesaftaler inden for lov om erhvervsuddannelser, eller som på skolens foranledning gennemfører beskæftigelse i udlandet jf. § 5 c, stk. 2 i lov om erhvervsuddannelser.

*Stk. 2.* Tilskuddets størrelse fastsættes på de årlige finanslove.

*Stk. 3.*Der ydes dog ikke tilskud for delaftaler i henhold til § 66 f i lov om erhvervsuddannelser. Retten til tilskud bortfalder, hvis uddannelsesaftalen eller beskæftigelsen i udlandet ikke får en varighed på mindst 3 måneder.

**§ 4.** Tilskud, jf. §§ 1 og 2, kan tidligst udbetales, når uddannelsesforholdet eller beskæftigelsen i udlandet har varet i 3 måneder regnet fra begyndelsen af uddannelsesforholdet i oplæringsvirksomheden eller beskæftigelsen i udlandet.

**§ 5.** Styrelsen for It og Læring opgør en gang om måneden størrelsen af tilskud, jf. §§ 1 og 2, for alle tilskudsberettigede institutioner og indberetter tilskudsbeløb pr. institution til Arbejdsgivernes Uddannelsesbidrag.

**§ 6.** Tilskuddet udbetales som et engangsbeløb. Arbejdsgivernes Uddannelsesbidrag foretager udbetalinger en gang om måneden.

**§ 7.** Bekendtgørelsen træder i kraft den 1. januar 2024.

Stk. 2. Elever og lærlinge omfattet af § 5 c, stk. 2 i lov om erhvervsuddannelser, skal være optaget på en skole den 1. januar 2011 eller senere for at være omfattet af bekendtgørelsen.

Stk. 3. Bekendtgørelse nr. 1435 af 27. november 2017 om tilskud til institutioner for erhvervsrettet uddannelse og andre skoler og institutioner til praktikpladsopsøgning og vejledning af elever samt formidling af uddannelsesaftaler ophæves.

*Bestyrelsen for Arbejdsgivernes Uddannelsesbidrag, den X*

X

/ Martin Præstegaard