|  |  |
| --- | --- |
| Til de på vedlagte liste anførte myndigheder og organisationer | 27. oktober 2023  Ref.nr.:AUB-01-02- 000316550  Oplys venligst ved henvendelse |

# Høring af 6 bekendtgørelser som følge af ændret terminologi på erhvervsuddannelsesområdet

Arbejdsgivernes Uddannelsesbidrag (AUB) sender hermed følgende udkast til bekendtgørelser i høring:

* Bekendtgørelse om udbetaling af tilskud til befordringsudgifter fra Arbejdsgivernes Uddannelsesbidrag.
* Bekendtgørelse om udbetaling af tilskud fra Arbejdsgivernes Uddannelsesbidrag til dækning af de faglige udvalgs udgifter til svendeprøver for elever og lærlinge, der gennemfører en uddannelse på grundlag af beskæftigelse i udlandet.
* Bekendtgørelse om tilskud til institutioner for erhvervsrettet uddannelse og andre skoler og institutioner til lærepladsopsøgning og vejledning af elever og lærlinge samt formidling af uddannelsesaftaler.
* Bekendtgørelse om udbetaling af mobilitetsfremmende ydelser inden for landets grænser fra Arbejdsgivernes Uddannelsesbidrag.
* Bekendtgørelse om ændring af bekendtgørelse om Arbejdsgivernes Uddannelsesbidrags uddannelsesregister til brug for opgørelse af erhvervsuddannede årsværk ved beregning af praktikpladsafhængigt AUB-bidrag.
* Bekendtgørelse om ændring af bekendtgørelse om Arbejdsgivernes Uddannelsesbidrags refusion af udgifter til institutioner for elevers ophold på kostafdelinger.

Ved lov nr. 2152 af 27. november 2021 (Udmøntning af trepartsaftale om flere lærepladser og entydigt ansvar) blev der pr. 1. januar 2022 indført ny terminologi på erhvervsuddannelsesområdet og i lov om Arbejdsgivernes Uddannelsesbidrag.

På baggrund af den nye terminologi sender Arbejdsgivernes Uddannelsesbidrag ovennævnte udkast til bekendtgørelser i høring med henblik på, at terminologien i bekendtgørelserne stemmer overens med lov om Arbejdsgivernes Uddannelsesbidrag.

I de fire førstnævnte bekendtgørelser foreslås det at udstede nye bekendtgørelser, idet der i disse bekendtgørelser også foreslås enkelte ændringer af teknisk karakter. Ændringerne i forhold til de gældende bekendtgørelser er i udkastene anført med ændringsmarkeringer.

Der er med de foreslåede ændringer i bekendtgørelserne ikke tilsigtet nogen realitetsændringer.

Bekendtgørelserne medfører ikke økonomiske eller administrative konsekvenser for erhvervslivet. AUB forventer, at bekendtgørelserne træder i kraft 1. januar 2024.

AUB anmoder om eventuelle bemærkninger **senest fredag den 24. november 2023.** Høringssvar bedes sendt til [LAN@atp.dk](mailto:LAN@atp.dk) og [POTE@atp.dk](mailto:POTE@atp.dk). I emnefeltet bedes angivet *”Høringssvar – høring af 6 bekendtgørelser som følge af ændret terminologi på erhvervsuddannelsesområdet”*.

Udkast til bekendtgørelser, høringsbrev og høringsliste offentliggøres på Høringsportalen. Ved afgivelse af høringssvar samtykkes til offentliggørelse af høringssvaret, herunder afsenders navn og mailadresse.

Venlig hilsen

Lars Islin

Juridisk konsulent