Bekendtgørelse om udbetaling af tilskud fra Arbejdsgivernes Uddannelsesbidrag til dækning af de faglige udvalgs udgifter til svendeprøver for elever og lærlinge, der gennemfører en uddannelse på grundlag af beskæftigelse i udlandet

I medfør § 15 i lov om Arbejdsgivernes Uddannelsesbidrag, jf. lovbekendtgørelse nr. 1075 af 10. august 2023, fastsættes:

Kapitel 1

*Retten til tilskud*

**§ 1.** Ret til tilskud har faglige udvalg, som afholder svendeprøver for elever og lærlinge, der gennemfører en uddannelse på grundlag af beskæftigelse i udlandet efter reglerne i lov om erhvervsuddannelser.

*Stk. 2.* Der ydes ikke tilskud til svendeprøveudgifter, hvis eleven eller lærlingen på tidspunktet for svendeprøvens aflæggelse er omfattet af en uddannelsesaftale med en dansk virksomhed.

**§ 2.** Tilskud ydes til det faglige udvalgs direkte merudgifter ved svendeprøver for denne elev- og lærlingegruppe, dvs. udgifter til skuemestre og udgifter til evt. udarbejdelse af opgaver ved svendeprøver.

Kapitel 2

*Beregning af tilskud*

**§ 3.** Tilskuddet beregnes pr. elev eller lærling og udgør det laveste svendeprøvegebyr, som det faglige udvalg opkræver hos en arbejdsgiver for en elev eller lærling med uddannelsesaftale inden for samme speciale. Tilskuddet til en elevs eller lærlings svendeprøve kan dog maksimalt udgøre et beløb, som bestyrelsen for Arbejdsgivernes Uddannelsesbidrag fastsætter. Det maksimale tilskud pr. elev eller lærling er fastsat til 2.500 kr.

Kapitel 3

*Udbetaling til de faglige udvalg*

**§ 4.** Det faglige udvalg sender en regning for elevens eller lærlingens svendeprøve til den skole, som eleven eller lærlingen er tilknyttet. Det faglige udvalgs beregning af tilskuddet skal ske i overensstemmelse med reglerne i § 3, og det laveste svendeprøvegebyr for elever og lærlinge med uddannelsesaftale inden for samme speciale skal fremgå af regningen. Skolen påser, at betingelserne i udbetalingsreglerne er opfyldt og udbetaler tilskuddet til det faglige udvalg.

Kapitel 4

*Udbetaling til skolerne*

**§ 5.** Arbejdsgivernes Uddannelsesbidrag udbetaler en gang om måneden til skolerne de beløb, der er udbetalt i henhold til § 4. Ved skolens anmodning om udbetaling af gebyrer benyttes en særlig blanket, der kan rekvireres hos Arbejdsgivernes Uddannelsesbidrag.

*Stk. 2.* Udbetalingen finder normalt sted den 10. i hver måned og omfatter blanketter modtaget senest den 5. i samme måned.

Kapitel 5

*Frist for anmodning*

**§ 6.** Anmodning om udbetaling af tilskud skal indsendes til skolen senest 4 måneder efter, at svendeprøven er afholdt.

Kapitel 6

*Ikrafttræden*

**§ 7.** Bekendtgørelsen træder i kraft den 1. januar 2024.

*Stk. 2.* Samtidig ophæves bekendtgørelse nr. 21 af 2. februar 2011 om udbetaling af tilskud fra Arbejdsgivernes Uddannelsesbidrag til dækning af de faglige udvalgs udgifter til svendeprøver for elever, der gennemfører en uddannelse med udenlandsk praktik i henhold til lov om erhvervsuddannelser.

*Bestyrelsen for Arbejdsgivernes Uddannelsesbidrag, den X*

X

/ Martin Præstegaard